Die sleutelteks is 'n oproep tot die besef dat net God werklik in mens se lewensbehoeftes kan voorsien en dat God ook graag troue liefde wil betoon.
In die evangelieteks sowel as die Korintiërsteks, draai die skrywers ook onderskeidelik hulle lesers se oë na God met 'n waarskuwing om hulle lewe om te keer en God – wat al vele bewyse van trou gelewer het – te vertrou.
In die psalmteks van hierdie Sondag, bring Dawid lof aan God onder moeilike omstandighede.
Aanvangswoord: Psalm 63
Verootmoediging: Lukas 13, Galasiërs 5:22-26
Skuldbelydenis:Lied 247 "Heer wees ons genadig" Afr + Latyn
Gebed: (Ahv Jes. 55)
Verootmoediging: Lukas 13
10Aangesien ons, toe ons nog vyande was, deur die dood van sy Seun met God versoen is, staan dit soveel vaster dat ons, noudat ons versoen is, deur die lewe van sy Seun gered sal word. 11Maar dit is nie al nie. Ons verheug ons ook in God deur ons Here Jesus Christus, deur wie ons nou die versoening ontvang het.
Lied: 176 "Halleluja, U is Koning vs 1" (Herhaal en vra die musiekleier om die lied 2 of 3 maal te moduleer)
sodat ek ook in u Woord
my Heer kan aanskou.
Want U is die lewensbrood,
(Uit Lied 253)
Neem 'n bord vol tuisgebakte koekies, maak dit met foelie toe, sodat die kinders nie kan sien wat in die bord is nie. Begin dan deur te sê dat daar baie lekker en mooi dinge in die lewe is wat baie duur is: soos motors, huise, juwele, opleiding by 'n tersiêre instansie. Vra dan vir hulle of hulle iets lekker kan noem wat nie vreeslik duur is nie. Help hulle om 'n lysie van sulke dinge te maak. Wys uit dat daar sommige items is wat dalk goedkoper is, maar wat selfs beter is as sommige duurder items. Neem die bord vol koekies as voorbeeld. Hulle smaak beslis beter as die duurder winkel koekies. God nooi ons, wat geen geld het nie, om te kom koop en te eet! Lees Jes. 55:1-2. Beklemtoon die feit dat God baie dinge vir ons gee wat geen geld kos nie. Dinge soos liefde, vergifnis, krag, hulp en leiding. Beklemtoon veral dat God wil hê dat ons op hierdie dinge moet fokus – die goedkoper, beter dinge in die lewe – in plaas van die duur items wat ons so begeer. Daar is niks beter as die gratis gawes van God nie. As jy wil, kan jy dan vir elke kind 'n tuisgebakte koekie gee.
Dominee Tienie, die movie, het onlangs in flieks gedraai. Soveel mense is daardeur aangeraak. Die fliek gaan oor dominee Tienie wat in sy gesinslewe en kerklike bediening in 'n hoek vasgeverf raak. Hy is in die moedergemeente wat begin sukkel met lidmate en finansies. Daar is so baie dinge wat sy aandag verg, dat hy sy gesin verwaarloos en nie meer by sy eie hart en sy passie om te bedien uitkom nie.
Tot 'n hawelose wat die vorige dag geestelike hulp by hom gesoek het, by die kerk se voordeur sterf. Uit hierdie mislukking word nuwe lewe gebore.
Barnard Beukman, redakteur van Beeld, skryf in 'n resensie dat Dominee Tienie se worsteling verband hou met Afrikaanse lidmate se worsteling om hul eie roeping in veranderende tye te herontdek. Hy prys die benadering van die film se produsente wat sonder veroordeling hul verhaal vertel, anders as soveel in die Afrikaanse gemeenskap wat 'n loopbaan daarvan maak om kerk en geloof af te kraak.
Beukman is reg. Dominee Tienie is 'n fliek vir gelowiges wat weer met God en met hul roeping wil konnekteer.
Ons teks is oorspronklik gerig aan mense wat onseker geraak het oor hulle identiteit; oor wie hulle is. Die mense wat Jesaja 55 op die oog gehad het was in ballingskap, ver weg van hulle land en mense. Die ballinge is omring deur vreemde gode en vreemde gebruike.
Dis die agtergrond van Jesaja 55. Die gedeelte begin met 'n genadige uitnodiging in vers 1-3. Kom almal wat honger en dors is, kom na die water, kom koop en eet, sonder om te betaal, wyn en melk. Dis 'n beeld vir die voeding en versorging wat God gee. Die oorvloed wat God gee. Nie 'n bietjie vergiffenis nie, maar al die vergiffenis wat jy nodig het. Nie net 'n bietjie liefde en erkenning wat mense jou (soms) gee nie, maar al die liefde en erkenning wat jy nodig het om gelukkig te wees. Nie 'n bietjie barmhartigheid nie, maar al die barmhartigheid en genade waarna jy so smag.
God se gawes en seëninge vir sy mense; vergiffenis, genade, versoening. Dit is gawes wat Babel nooit kan gee nie. 'n Uitnodiging aan almal wat honger, dors en moeg is om soos kinders te kom speel in die stroom van God se genade. Daarom die indringende vraag: Waarom betaal julle vir iets wat nie brood is nie? Waarom werk julle vir dit wat nie kan versadig nie? Waarom en vir wie hardloop julle so rond? Die uiteinde is immers net uitputting, oop senuweepunte, leeg getap omdat jy soveel moet gee dat jy later niks oor het om te gee nie.
God smous met genade
Soos wat die tweede deel van Jesaja met 'n troos boodskap begin het (40:1–11) vind ons hier 'n kragtige oproep om te leef in 'n ware verbondsverhouding met God. God roep soos 'n straatverkoper of water-verkoper Sy volk om by Hom gratis genade te kom ontvang. Aan die uitsiglose ballinge wat niks het nie, rig God 'n ongelooflike uitnodiging: Kom, almal wat dors is, kom na die water toe en Kom, koop sonder geld en sonder om te betaal, wyn en melk.
God gee nie afskeep partytjies nie
God gee nie afskeep partytjies (feeste) nie. Water, brood, melk en heuning en alles wat goed is (waarskynlik lekkernye in vet gebraai), ja, die beste wat daar is, is gratis vir almal – ook die armes – by Sy fees beskikbaar (vers 2). Nog meer, God belowe om hulle dieper honger en dors te stil. Wie na God luister, sal lewe. Letterlik verklaar vers 3 dat hulle siel sal lewe!
By die fees moet hulle egter meer doen as net eet. Hulle moet luister (vers 2-3), want God wil Sy verbond herstel. Hy wil hulle bederf soos Hy met Sy verbondstrou aan Dawid gedoen het. Die klag dat God Sy verbond vergeet het en Sy rug op hulle gedraai het, is verkeerd – God gaan Sy verbond vir ewig laat geld. Dawid self sal as 'n getuie optree (vers 4) van wat God gedoen het. Sy koningshuis sal herstel word deurdat Hy sal heers oor ander. Die koning van die ballinge sal nou ander hiet en gebied (vers 4)
God se gastelys is wyer as wat Israel ooit kon droom
Israel moet egter besef dat God se gastelys wyer is as wat hulle kan droom. Nasies sal na Jerusalem (vers 5) toe stroom ten einde die Here te leer ken. Hulle sal nie onwillig kom nie, maar met vreugde aangehardloop kom. Israel sal sodoende deel word van God se universele verlossingsplan. Wanneer God Sy volk in eer herstel, sal die wêreld Hom ken as die enigste Verlosser.
In die hede moet hulle (die skare) na God soek (vers 6) – letterlik na Sy wil vra, oor Hom uitvra. Die om na die Here te vra, het in Priesterlike kontekste gedui op die opgaan na die tempel om tot die Here te offer (vgl. Deut 12:5) en in Profetiese kontekste om geregtigheid te beoefen (vgl. Jes. 9:12). Die wonder is dat God Homself laat vind. Hy kan aanbid en gedien word!
Die goddeloses (waarskynlik diegene wat die terugkeer uit die ballingskap teengestaan het) wat nie daarvolgens handel nie (vers 7-9), moet besef dat hulle nie God se plek kan inneem nie.
God se plan met ons
Dié verse oor God se planne en ons planne moet binne die konteks van Jesaja 55 verstaan word. Israel het so vasgekyk teen hulle omstandighede dat hulle nie God se groter plan met hulle raakgesien het nie. Die ballingskap was nie die einde van die pad nie. God sou binnekort die heidense koning, Kores, gebruik om hulle terug te lei na hulle land. Intussen het hulle 'n roeping gehad. God wil sy volk, soos vir Dawid, gebruik om sy getuies en diensknegte te wees (4-5). Hulle planne was waarskynlik om net te oorleef. God se plan was om hulle nuut te laat lééf, nuut te laat kyk na Hom, hulleself en hulle omstandighede.
As ons nie 'n oog het vir die Here en sy plan met ons nie, voel ons gedurig te na gekom en veronreg. Dan kla en blameer ons die hele tyd ander mense en ook God. Jesaja 55 herinner ons daaraan dat God se planne anders as ons planne is. Niks is vir Hom onmoontlik nie. Daarom kan ons verantwoordelikheid neem vir ons lewe. Ons kan met nuwe hoop en nuwe vertroue die toekoms binnegaan.
Die laaste paar verse (12-13) vertel van 'n "vreugdevolle vertrek uit Babel en terugkeer na Juda". Die profeet val amper oor sy voete om die vreugde van die vertrek te beskryf. Die hele skepping juig saam oor dié wonderdaad van God. Die berge en die heuwels juig en die bome klap hande. Die woestyn verander in 'n paradys.
Dis duidelik beeldende en metaforiese taal. Ons moet dit nie sien as 'n letterlike oproep om weg te trek uit ons land of dorp nie. Brueggemann sê dat ons hier met 'n profetiese daad van verbeelding te doen het. Jesaja maak vir ons 'n venster oop op God se vreemde, nuwe wêreld wat nie langer stukkend is nie, maar heel. Mense is heel, verhoudings is heel, die natuur is heel.
In 'n latere tyd sou Jesus met die koms van God se koninkryk (Mark 15; Matt 4:17) daarop aanspraak maak dat die profete van Hom getuig het (Mark 1:2; Luk 4:17–21). Hy sal kla oor Jerusalem se onvermoë om te glo in Hom en die profete (Matt 23:37–39). Hy sou ook van die feesmaal waarna almal uitgenooi is, maar waarna Israel nie wou gaan nie, praat (Matt 22:1–14; Luk 14:15–24). Die kerk sou die uitnodiging reg oor die wêreld verkondig (Hand 10:34–35, 43; 11:38).
Nuwe begin ook vir ons
So wil die boodskap van Jesaja en Jesus ons energie gee om ook te begin droom . . . en dan te begin doen. God wil ons verander deur ons denke te vernuwe (Rom 12:1-2). Nuut te laat dink oor ons menswees, ons identiteit, ons roeping. As ons oë oopgaan vir die nuwe wêreld waarheen God met ons op pad is, word ons God se medewerkers wat nou al, in die winter van die ou wêreld, tekens van die Here se liefde, geregtigheid en trou oprig. Tekens wat verkondig: Die winter is byna verby, God se somer kom.
Luister weer na die uitnodiging in vers 1-3: Kom koop, sonder om te betaal, wyn en melk. Sien weer God se planne raak wat ver bo ons planne en gedagtes is. Gryp dit vas. Gehoorsaam. Jy sal vrede vind wat die wêreld nie vir jou kan gee nie en ook nie van jou kan wegneem nie.